同舍會飲金明沼上書事
作者：司馬光
朝代：宋

paragraphs: 日華駘蕩金明春，波光凈綠生魚鱗。
煙深草青遊人少，道路苦無車馬塵。
石渠諸君職事簡，載酒擷花畏花晚。
浮舟逐勝任所之，箕踞狂歌叩舷板。
眼花耳熱氣愈豪，擲杯擊案聲嗷嗷。
驚沙颯颯繞洲渚，魚龍遷去避我曹。
人生大料無百歲，貴賤賢愚同一致。
在家殽蓛餘幾何，一日風光不宜棄。